Kázeň z ev. Služieb Božích v Bratislave (NK), utorok po 2. nedeli po Svätej

Trojici, 20. 6. 2023, 18.00; ES 237, 217, 410, A 60, Žalm 36, 6 – 11,

téma: **Ako spoznať Božiu vôľu?**

**2. Mojžišova 28, 30:** *„****30****Do náprsníka pre súdne výroky vlož aj urím a tummím; budú Áronovi na srdci, keď bude vchádzať pred Hospodina; tak nech nosí Áron súdne rozhodnutie Izraelcov na svojom srdci stále pred Hospodinom.“*

**Rímskym 12, 1 – 2:** *„****1****Prosím vás teda, bratia, pre milosrdenstvo Božie, vydávajte svoje telá v živú, svätú, Bohu príjemnú obeť, vašu rozumnú službu Bohu.****2****A nepripodobňujte sa tomuto svetu, ale premeňte sa obnovením mysle, aby ste vedeli rozpoznať, čo je vôľa Božia, totiž, čo je dobré, milé a dokonalé.“*

**Milí bratia a milé sestry!**

Pri premýšľaní nad tým, **Ako spoznať Božiu vôľu?**, nazrime najprv do Starej zmluvy. Súčasťou rúcha Áronovcov, ktorí v izraelskom ľude konali kňazskú službu, bol **náprsník pre súdne výroky**. Bola to akási dvojitá taška na hrudi kňaza, vysádzaná drahokamami. Na náprsníku boli vyryté mená 12 pokolení Izraela. Kňaz Áron nosil teda tieto mená v náprsníku na svojom srdci a v modlitbách ich ustavične predkladal Hospodinovi.

Pomenovanie *náprsník pre súdne výroky* dostala táto časť odevu kňaza preto, že v ňom boli 2 predmety ***urím a tummím****.* Používali sa pri vynášaní súdnych výrokov a zisťovaní Božej vôle. Dnes nevieme ako vyzerali. Jednoznačný nie je ani preklad týchto pojmov. Niektorí biblisti uvádzajú, že slová ***urím a tummím*** znamenajú *prekliatie a dokonalosť*, iní: *zjavenie a pravda*, ďalší: *poučenie a pravda* a zase iní – napr. aj Luther: *svetlo a právo*.

**Aj v tom, ako sa urím a tummím používali, vládnu nejasnosti. Zrejmé je, že išlo o** **pomôcky pri zisťovaní Božej vôle.** Zdá sa, že otázky museli byť položené tak, aby odpoveď mohla znieť áno, alebo nie. Pravdepodobne išlo o 2 kamienky odlíšené farbou (čierny a biely), alebo označením písmenami (prvým a posledným v hebrejskej abecede). Kamienky sa pravdepodobne nejako hádzali a podľa toho, ako dopadli, sa usudzovalo, že taká je Božia vôľa.

V 1S 28, 6 čítame, že *keď sa Saul dopytoval Hospodina, Hospodin mu neodpovedal ani ... skrze úrím.* **Pán Boh teda môže hovoriť aj cez svoje mlčanie.**

Na jednej strane **je sympatické a poučné, že Boží ľud nechcel presadzovať svoju vôľu, ale pýtal sa: Aké je Božia vôľa? Urím a tummím ležali na srdci Áronovom na znamenie, že bez Božej vôle a Hospodinovho požehnania Boží ľud nemôže nič učiniť.**

Na strane druhej biblisti tvrdia, že po exile – Babylonskom zajatí Božieho ľudu – sa už urím a tummím nepoužívali. **Zisťovanie Božej vôle losovaním, hádzaním kamienkov, či losov, môže byť nebezpečná cesta.**

Otázka: **Ako spoznať Božiu vôľu?** však zostáva dôležitou. Kladieme si ju v rôznych etapách života, na životných rázcestiach. Napríklad veriaci mladí ľudia sa pýtajú: Na akú školu mám ísť? Čomu sa mám v živote profesijne venovať, aby to bolo na Božiu slávu? Alebo: Je tento človek tou bytosťou, s ktorom mám spojiť svoj život?

Sotva možno očakávať, že sa na oblohe zjaví nápis: Môžeš si zobrať túto dievčinu za manželku či tohto mládenca za manžela. Dokonca ani v Biblii sa priamo nedočítame, na akú profesiu sa pripravovať či s kým konkrétne uzavrieť manželstvo. Už vonkoncom sa tam nedočítame o mnohých záležitostiach, v ktorých sa denne potrebujeme rozhodovať.

A predsa **Biblia obsahuje odporúčania, ktoré je múdre rešpektovať, ak túžime, aby náš život bol v súlade s Božou vôľou.** Napr. v 1Tes 4, 3 – 5 čítame: *„To je vôľa Božia: vaše posvätenie. Zdržiavajte sa smilstva,****4****a nech si každý z vás vie získať manželku s posvätnosťou a úctivosťou,****5****nie s vášnivou žiadostivosťou ako pohania, ktorí nepoznajú Boha.“*  Veď  *„každé písmo, vdýchnuté od Boha, (je) aj užitočné učiť, karhať, napravovať a vychovávať v spravodlivosti,****17****aby bol človek Boží dokonalý a spôsobný na všetko dobré.“* (2Tim 3, 16 – 17)

**Božou vôľou je, aby sme nešli proti Božiemu slovu, proti tomu, čo Písmo sväté zakazuje.** Hoci v súvise s našimi konkrétnymi rozhodnutiami nenájdeme v Biblii detaily, **pýtajme sa: Oslávi to, pre čo sa rozhodujeme Boha? Pôsobí to náš duchovný rast alebo úpadok? Je to milé Bohu?** Čo sa rozhodovania týka, **hľadajme v Biblii príbehy, výroky, situácie podobné tej, v ktorej sa my rozhodujeme a pýtajme sa, čo asi by na našom mieste urobil Pán Ježiš.**

Iste by bolo jednoduchšie, keby nám Pán Boh nadiktoval, čo presne máme vykonať, akému povolaniu sa venovať, kde pracovať, žiť, koho si zobrať. Pán **Boh nám iba zriedkakedy dáva priame a špecifické informácie. Skôr nám poskytuje priestor, aby sme v tej-ktorej záležitosti urobili dobré rozhodnutia.** Z R 12, 2 počujeme: „*Nepripodobňujte sa tomuto svetu, ale premeňte sa obnovením mysle, aby ste vedeli rozpoznať, čo je vôľa Božia, totiž, čo je dobré, milé a dokonalé.“*

**Keď Božie slovo formuje, premieňa našu myseľ, budeme vedieť rozpoznať, čo je Božia vôľa – a čo je dobré, milé a dokonalé.**

**Ak vskutku chceme poznať Božiu vôľu, potrebujeme sa naučiť kráčať s Bohom.**

**Kľúčové je chcieť uskutočňovať Božiu vôľu, dať jej prednosť pred svojou vlastnou. Pán Ježiš je v tomto žiarivým príkladom** (Mt 26, 39)*: „Otče môj, ak je možné, nech ma minie tento kalich. Avšak nie ako ja chcem, ale ako Ty.“*

**V Ž 37, 4:** *„Raduj sa v Hospodinovi a dá ti, po čom ti srdce túži.“* **Nech je však náš život uctievaním, nie zneuctievaním Boha** – ako počujeme z R 12, 1: „*Prosím vás teda, bratia, pre milosrdenstvo Božie, vydávajte svoje telá v živú, svätú, Bohu príjemnú obeť, vašu rozumnú službu Bohu.“*

V Ž 78, 1 – 3 čítame: *„Načúvaj, ľud môj, môjmu poučeniu, nakloň si uši k rečiam mojich úst.****2****Otvoriť chcem ústa k podobenstvu, pradávnych časov vyrozprávať deje,****3****ktoré sme počuli a poznáme, a naši otcovia nám o nich rozprávali. “*

**Poučme sa z histórie. Pomôcť mám môžu skúsenosti tých, ktorí vo viere putovali pred nami. Ich svedectvá, víťazné, ale aj prehraté zápasy sa nám môžu stať veľkou pomocou pri hľadaní odpovede na otázku: Akú je Božia vôľa?**

V **1J 5, 20** čítame: *„Syn Boží prišiel a dal nám rozum, aby sme poznali toho Pravého.“* Pán Boh nám dar ako vzácny dar rozum, aby sme vyhodnotili našu konkrétnu situáciu, ktorú riešime. **Používajme rozum.**

**Všímajme sa hlas svedomia a neotupujme jeho citlivosť.** 1Tim 1, 5 kladie dôraz na *„lásku z čistého srdca, dobrého svedomia a z nepokryteckej viery.“*

**Poraďme sa s ľuďmi skúsenými vo viere.** V situáciách života je človek niekedy „utopený“. I v riešeniach, ktoré mu napadajú. Skúsenejší bratia a sestry vo viere nám môžu poskytnúť potrebný nadhľad, posilniť nás, nasmerovať k správnym riešeniam.

V neposlednom rade nám Božou vôľu môže pomôcť rozpoznať a k uskutočňovaniu dodať silu **modlitba.** „Ak sa niekomu z vás nedostáva múdrosť, nech si ju prosí od Boha, ktorý prosto a ochotne dáva všetkým, a dostane sa mu jej. **6** Ale nech prosí s vierou, bez akéhokoľvek pochybovania.“ (Jk 1, 5 – 6)

*„Dúfaj v Hospodina celým svojím srdcom, a nespoliehaj sa na svoju rozumnosť.****6****Na všetkých svojich cestách Ho poznávaj a On ti urovná chodníky.“* (Príslovia 3, 5 – 6)

**Keď naozaj chceme poznať Božiu vôľu, potrebujeme sa naučiť kráčať s Bohom, byť premenení obnovením mysle – to je zásadnú úloha kresťana.** Pán Ježiš hovorí, že *„vypestujte dobrý strom, i jeho ovocie bude dobré; alebo vypestujte planý strom, i jeho ovocie bude plané; lebo strom poznať po ovocí.“* (Mt 12, 33).

**Kľúčové je chcieť uskutočňovať Božiu vôľu, dať jej prednosť pred** svojou vlastnou. Hľadať nie svoju slávu, ale slávu nebeského Otca: *„Tak svieť vaše svetlo pred ľuďmi, aby videli dobré skutky a velebili vášho Otca, ktorý je v nebesiach.“* (Mt 5, 16).

Pán Ježiš Kristus sľúbil: *„Kto činí vôľu Božiu, ten mi je bratom aj sestrou aj matkou.“* (Mk 3, 35). Amen.

*Použitím viacerých prameňov:*  **Martin Šefranko, evanjelický a. v. farár**